Ympäristöministeriö

Pl 35

00023 VALTIONEUVOSTO

kirjaamo.ym@ymparisto.fi

Lausuntopyyntönne 15.5.2014 YM038:00/2011

Lausunto maa-aineslain ja ympäristönsuojelulain mukaisten lupamenettelyjen yhdistämisehdotuksesta

Osana ympäristönsuojelulain uudistamismenettelyä on valmisteltu ehdotus maa-aineslain ja ympäristönsuojelulain lupamenettelyjen yhdistämisestä.

Ehdotus on laadittu hallituksen esityksen muotoon ja se on tarkoitus sisällyttää syysistuntokaudella 2014 annettavaan hallituksen esitykseen.

### Lausunto

Kuntaliitto pitää laadittua maa-aineslain ja ympäristönsuojelulain lupamenettelyjen yhdistämisesitystä valtaosiltaan asianmukaisena ja perusteltuna ja vastaavan pääosin niitä esityksiä, joita kuntien toimesta liitolle on tehty jo 2000 -luvun alkupuolelta lähtien ja mistä liitto on tehnyt ensimmäisiä kirjallisia esityksiä jo vuosina 2007 - 2008.

Kalliokiviaineksen ottamisen edellyttämien maa-aines- ja ympäristölupien yhdistäminen yhteislupakäsittelyyn keventää lupaviranomaisten työmäärää ja nopeuttaa lupakäsittelyä. Toisaalta yhteiskäsittelyn voidaan odottaa pienentävän kuntien lupa- ja valvontatuloja työmäärän vähenemistä vastaavasti.

Liitto pitää perusteltuna, että myös yhdistetyn lupakäsittelyn ja valvonnan maksuperuste säilytetään samana, joka maa-aineslain mukaisessa toiminnassa on tähänkin asti ollut käytössä.

Samoin on pidettävä perusteltuna, että kuntien lupa- ja valvontaviranomaistehtävät keskitetään kunnan ympäristönsuojeluviranomaiselle kaikissa kunnissa. Liiton selvitysten mukaan valtaosassa kunnista samassa toimielimessä, joka toimii kunnan ympäristönsuojeluviranomaisena ja hoitaa ympäristölupien käsittelyn ja valvonnan, hoidetaan myös maa-aineslain mukaisen lupa- ja valvontaviranomaisen tehtävät.

Kuntaliitto esittää, että lopullisessa esityksessä tarkennettaisiin vielä seuraavia kohtia:

* muistiossa sivulla 5 olevassa nykyisen ympäristönsuojeluasetuksen 1 §:n 1 momentin 7 kohdan lainauksessa on vanhentunut muoto ns. 50 päivän säännöstä, jonka voimassa olevan asetuksen mukaan tulisi olla muodossa ”c) … käsitellään vähintään 50 päivää; e) … toiminta-aika on yhteensä vähintään 50 päivää;”.
* kunnan ympäristönsuojeluviranomaiselta ei ole perusteita edellyttää aina lausunnonpyyntöä ELY -keskukselta yhteislupakäsittelyn yhteydessä, koska tällainen lisää tarpeettomasti hallintoa ja pitkittää turhaan luvan käsittelyä. Lausuntopyyntö tulee rajata, kuten asetusluonnoksen nykyisessä 12 §:ssä pohjavesialueeseen sekä voimaan jäävän maa-aineslain 7 §:n 2 momenttiin.
* ehdotuksen maa-aineslain 7 §:n 1 momentin muutokseen tulee lisätä vielä seuraava toimivallan siirtoa koskeva lause: *Kunnan ympäristönsuojeluviranomainen voi siirtää tässä laissa tarkoitettua toimivaltaansa viranhaltijalle siten kuin kuntien ympäristönsuojelun hallinnosta annetun lain 7 §:ssä säädetään.*
* voimaanpanosäännöksillä tulee varata riittävästi aikaa kunnille toteuttaa maa-aineslain mukaisia lupa- ja valvontaviranomaisia koskevat johto- ja/tai hallintosääntöjä koskevat muutokset. Siirtymäajan tulisi olla ainakin yhden vuoden pituinen.

Muilta osin Kuntaliitolla ei ole huomautettavaa asiaan.

SUOMEN KUNTALIITTO

|  |  |
| --- | --- |
| Leena Karessuojohtaja | Vesa Valpasvuoympäristöasiantuntija |

 Alueet ja yhdyskunnat yksikkö

|  |  |
| --- | --- |
|  |  |
|  |  |
|  |  |